Illum, il-Kummissjoni offriet appoġġ finanzjarju sa €80 miljun lil CureVac, żviluppatur ta' tilqim innovattiv ħafna minn Tübingen, il-Ġermanja, sabiex iżid l-iżvilupp u l-produzzjoni ta' tilqima kontra l-Coronavirus fl-Ewropa. Il-President tal-Kummissjoni Ursula von der Leyen u l-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel, iddiskutew mal-maniġment ta' CureVac permezz ta' vidjokonferenza. Il-Viċi President tal-Bank Ewropew tal-Investiment (il-BEI), Ambroise Fayolle, ħa sehem ukoll. L-appoġġ se jieħu l-forma ta' garanzija tal-UE ta' self tal-BEI, li attwalment qed jiġi vvalutat, tal-istess ammont, fil-qafas tal-Faċilità għall-Finanzjament tal-Mard Infettiv InnovFin tal-programm Orizzont 2020. Il-President tal-Kummissjoni Ursula von der Leyen qalet: “F'din il-kriżi tas-saħħa pubblika, huwa importanti ferm li nappoġġaw lir-riċerkaturi u lill-kumpaniji ewlenin tagħna. Determinati li nipprovdu l-finanzjament li CureVac teħtieġ biex tħaffef l-iżvilupp u l-produzzjoni ta' tilqima kontra l-Coronavirus. Kburija li fl-UE għandna kumpaniji pijunieri bħal CureVac. Darhom hawn. Però kulħadd, fl-Ewropa u lil hinn, se jibbenefika mit-tilqim tagħhom.” Mariya Gabriel, il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, qalet: “L-appoġġ għal riċerka u innovazzjoni eċċellenti tal-UE hu parti essenzjali mir-rispons koordinat tagħna kontra t-tixrid tal-Coronavirus. Fl-2014, CureVac rebħet l-ewwel premju tal-UE ta' inċentiv għall-innovazzjoni. Aħna impenjati li f'dawn iż-żminijiet kritiċi nżidu l-appoġġ tagħna għar-riċerka u l-innovazzjoni tagħha bbażati fl-UE. Ix-xjenza u l-innovazzjoni fl-Ewropa jinsabu fil-qalba tal-politiki tagħna li jħarsu s-saħħa tal-poplu.” Ambroise Fayolle, il-Viċi President għall-Innovazzjoni tal-Bank Ewropew tal-Investiment, qal: “Il-BEI huwa u jibqa' l-Bank tal-UE għall-innovazzjoni, issa aktar minn qatt qabel fil-kriżi attwali tas-saħħa. Bis-sħubija soda u produttiva li bnejna mal-Kummissjoni għal ħafna snin, fil-qasam tal-istrumenti finanzjarji tar-riċerka u tal-innovazzjoni (InnovFin), aħna determinati li nagħmlu l-almu tagħna biex nappoġġaw lil CureVac sabiex iżżid il-ħtiġijiet tal-iżvilupp tagħha, għall-ġid taċ-ċittadini tal-UE u lil hinn.” Imwaqqfa fis-sena 2000, CureVac hija kumpanija bijofarmaċewtika Ġermaniża li żviluppat teknoloġija ġdida biex tegħleb waħda mill-akbar xkilijiet għall-użu tat-tilqim: il-ħtieġa li jinżammu stabbli mingħajr tkessiħ. It-teknoloġija tat-tilqim tagħha tissejjes fuq il-molekoli RNA messaġġiera (mRNA) li jistimulaw is-sistema immunitarja. L-istudji preliminari juru li t-teknoloġija hija promettenti għal rispons mgħaġġel għall-COVID-19. Jekk ikun pruvat li din taħdem, miljuni ta' dożi ta' tilqim jistgħu potenzjalment jiġu prodotti bl-irħis fil-faċilitajiet ta' produzzjoni eżistenti ta' CureVac. CureVac diġà bdiet il-programm tagħha għall-iżvilupp tal-tilqima kontra l-COVID-19 u tistima li sa Ġunju 2020 tkun nediet it-testijiet kliniċi. Il-Kummissjoni diġà għarfet il-potenzjal li CureVac toffri tilqima li ssalva ħajjet in-nies madwar id-dinja b'mod sikur u affordabbli, meta fl-2014 CureVac kienet rebħet l-ewwel premju tal-UE ta' inċentiv għall-innovazzjoni ta' valur ta' €2 miljun, iffinanzjat mill-programm għar-riċerka u l-innovazzjoni tal-UE, l-FP7. Il-premju kien maħsub biex jappoġġa l-iżvilupp ulterjuri ta' dik l-idea rivoluzzjonarja. Issa l-Kummissjoni u l-BEI flimkien qed isaħħu l-isforzi tagħhom biex jipprovdu l-mezzi meħtieġa lil CureVac, filwaqt li jieħdu vantaġġ mill-kooperazzjoni twila u produttiva tagħhom fi strumenti finanzjarji maħsuba apposta biex jappoġġaw ir-riċerka u l-innovazzjoni bħall-InnovFin tal-programm Orizzont 2020 u b'mod partikolari l-Faċilità ta' Finanzjament tal-Mard Infettiv tagħha. Kuntest L-appoġġ lil CureVac huwa parti mir-rispons koordinat tal-UE għat-theddida tal-COVID-19 għas-saħħa pubblika. B'ħidma mill-qrib mal-industrija, il-Kummissjoni mmobilizzat sa €140 miljun f'finanzjament pubbliku u privat biex tappoġġa r-riċerka meħtieġa b'mod urġenti. Fis-6 ta' Marzu, il-Kummissjoni ħabbret l-għażla ta' 17-il proġett li jinvolvu 136 tim ta' riċerka li se jirċievu finanzjament totali ta' €47.5 miljun mill-programm tagħha ta' riċerka u ta' innovazzjoni, tal-Orizzont 2020. It-timijiet se jaħdmu fuq l-iżvilupp ta' tilqim, ta' trattamenti ġodda, ta' testijiet ta' dijanjożi u ta' sistemi mediċi bl-għan li jipprevjenu t-tixrid tal-Coronavirus. Barra minn hekk, il-Kummissjoni impenjat sa €45 miljun għal riċerka fit-tilqim u t-trattamenti permezz ta' sejħa ppubblikata fit-3 ta' Marzu mill-Inizjattiva dwar Mediċini Innovattivi (IMI), u li magħhom għandha tiżdied l-istess kontribuzzjoni mill-industrija tal-farmaċewtika, jiġifieri ammont totali sa €90 miljun. F'dawn l-aħħar snin, il-Kummissjoni Ewropea investiet ħafna fir-riċerka biex tħejji ruħha sewwa sew għal dan it-tip ta' emerġenza għas-saħħa pubblika. Diversi proġetti ffinanzjati mill-UE qed jikkontribwixxu għall-attivitajiet Ewropej u globali ta' tħejjija u ta' rispons.